b"\n_START_ARTICLE_\nFrancesco Marmaggi\n_START_SECTION_\n\xc3\x8enceputul carierei\n_START_PARAGRAPH_\nMarmaggi s-a n\xc4\x83scut la Roma \xc3\xaen perioada form\xc4\x83rii Regatului Italiei. El a fost instruit la Seminarul Pontifical Roman\xc2\xa0 din ora\xc8\x99, ob\xc8\x9bin\xc3\xa2nd un doctorat \xc3\xaen filozofie \xc8\x99i teologie._NEWLINE_Marmaggi a fost ordonat preot la Roma pe 14 aprilie 1900 \xc8\x99i dup\xc4\x83 aceea a activat \xc3\xaen plan pastoral \xc3\xaen cadrul Diecezei de Roma, precum \xc8\x99i ca profesor la Ateneul Ateneul Pontifical Roman Sant'Apollinare, func\xc8\x9bionar al Tribunalului Peniten\xc8\x9biariei Apostolice (1900-1904). A fost membru al Congrega\xc8\x9biei pentru Afaceri Ecleziastice Extraordinare (1904-1917), devenind la 27 ianuarie 1917 subsecretar al congrega\xc8\x9biei sus-numite. El a fost numit camerier secret al Sanctit\xc4\x83\xc8\x9bii Sale de c\xc4\x83tre papa Pius al X-lea pe 15 noiembrie 1907 \xc8\x99i reconfirmat pe 7 septembrie 1914 de c\xc4\x83tre succesorul acestuia, papa Benedict al XV-lea. Marmaggi a fost ridicat la rangul de prelat domestic al Sanctit\xc4\x83\xc8\x9bii Sale pe 2 iunie 1915.\n_START_SECTION_\nNun\xc8\x9biu apostolic\n_START_PARAGRAPH_\nPapa Benedict al XV-lea l-a numit arhiepiscop titular de Hadrianopolis in Haemimonto (denumirea latin\xc4\x83 a ora\xc8\x99ului Edirne) pe 30 august 1920 \xc8\x99i apoi, pe 1 septembrie 1920, ca primul nun\xc8\x9biu apostolic \xc3\xaen Regatul Rom\xc3\xa2niei. Numirea a urmat dup\xc4\x83 o lung\xc4\x83 perioad\xc4\x83 de negocieri \xc3\xaentre Rom\xc3\xa2nia \xc8\x99i Sf\xc3\xa2ntul Scaun \xc8\x99i a fost precedat\xc4\x83 de numirea lui Dimitrie Pennescu ca primul ambasador al Rom\xc3\xa2niei la Sf\xc3\xa2ntul Scaun (vezi Biserica Romano-Catolic\xc4\x83 din Rom\xc3\xa2nia). El a fost consacrat ca episcop \xc3\xaen basilica Santa Maria in Trastevere din Roma pe 26 septembrie 1920 de c\xc4\x83tre cardinalul Pietro Gasparri, secretarul de stat al Vaticanului, asistat de arhiepiscopul Bonaventura Cerretti, secretar al Congrega\xc8\x9biei pentru Afaceri Ecleziastice Extraordinare, \xc8\x99i de arhiepiscopul Lorenzo Schioppa, nun\xc8\x9biu apostolic \xc3\xaen Ungaria.\xc2\xa0Luigi Maglione, nun\xc8\x9biul apostolic \xc3\xaen Elve\xc8\x9bia, a fost consacrat \xc3\xaen aceea\xc8\x99i ceremonie. Marmaggi a fost reprezentantul papei la \xc3\xaencoronarea \xc3\xaen 1922 a lui Ferdinand I ca rege al Rom\xc3\xa2niei Mari, ceremonie care a avut loc la Alba Iulia. _NEWLINE_El a fost numit trimis extraordinar \xc3\xaen Turcia, dup\xc4\x83 R\xc4\x83zboiul Greco-Turc. Aceast\xc4\x83 misiune a fost o dovad\xc4\x83 a deciziei papei Pius al XI-lea de a \xc3\xaent\xc4\x83ri rela\xc8\x9biile diplomatice ale Sf\xc3\xa2ntului Scaun, o politic\xc4\x83 schi\xc8\x9bat\xc4\x83 \xc3\xaen enciclica Pacem, Dei Munus Pulcherrimum ce inten\xc8\x9biona protejarea credincio\xc8\x99ilor catolici din Orientul Mijlociu. \xc3\x8en acela\xc8\x99i timp, papa Pius l-a trimis, de asemenea, pe arhiepiscopul Celso Constantini ca delegat apostolic \xc3\xaen China pentru a stabili rela\xc8\x9bii cu guvernul Beiyang._NEWLINE_Marmaggi a fost transferat ca nun\xc8\x9biu apostolic \xc3\xaen Cehoslovacia pe 30 mai 1923, dar, cinci ani mai t\xc3\xa2rziu, pe 13 februarie 1928, el a fost rechemat la Roma ca o form\xc4\x83 de protest. Acest lucru a fost urmarea mai multor ne\xc3\xaen\xc8\x9belegeri survenite \xc3\xaentre autorit\xc4\x83\xc8\x9bile celor dou\xc4\x83 p\xc4\x83r\xc8\x9bi, st\xc3\xa2rnite de hot\xc4\x83r\xc3\xa2rea Cehoslovaciei de a continua celebrarea Den up\xc3\xa1len\xc3\xad mistra Jana Husa, un festival \xc3\xaen onoarea reformatorului religios ceh din secolul al XV-lea Jan Hus, care a influen\xc8\x9bat dogma protestant\xc4\x83 \xc8\x99i a fost ars pe rug ca eretic._NEWLINE_\xc3\x8en urma acestui conflict, nun\xc8\x9biul a p\xc4\x83r\xc4\x83sit Praga pe 6 iulie 1925 \xc8\x99i s-a \xc3\xaentors la Roma, dup\xc4\x83 ce le-a cerut \xc3\xaen mod repetat pre\xc8\x99edintelui Tom\xc3\xa1\xc5\xa1 Masaryk, primului ministru\xc2\xa0Anton\xc3\xadn \xc5\xa0vehla \xc8\x99i ministrului de externe Edvard Bene\xc5\xa1 s\xc4\x83 nu participe la ceremonii, \xc3\xaentruc\xc3\xa2t fusese anun\xc8\x9bat\xc4\x83 inten\xc8\x9bia celor trei oficiali de a lua parte la festival, \xc3\xaen calitate de persoane private. Protestul lui Marmaggi a fost sus\xc8\x9binut de Partidul Poporului, de orientare catolic\xc4\x83, care l-a critica public pe pre\xc8\x99edintele Masaryk. Rela\xc8\x9biile Cehoslovaciei cu Vaticanul au trecut printr-o perioad\xc4\x83 de criz\xc4\x83, iar ambasadorul Cehoslovaciei la Roma a fost rechemat \xc3\xaen \xc8\x9bar\xc4\x83; ambele ambasade au continuat s\xc4\x83 func\xc8\x9bioneze, fiind conduse de \xc3\xaens\xc4\x83rcina\xc8\x9bi cu afaceri. Nun\xc8\x9biul Marmaggi nu s-a mai \xc3\xaentors la Praga, el r\xc4\x83m\xc3\xa2n\xc3\xa2nd formal \xc3\xaen func\xc8\x9bie, iar Vaticanul a purtat negocieri cu guvernul cehoslovac pentru normalizarea situa\xc8\x9biei, \xc3\xaencheindu-se un nou acord pe 20 ianuarie 1928.\n_START_SECTION_\nCardinal \xc8\x99i prefect\n_START_PARAGRAPH_\nMarmaggi a \xc3\xaendeplinit apoi func\xc8\x9bia de nun\xc8\x9biu apostolic \xc3\xaen Polonia din 13 februarie 1928 p\xc3\xa2n\xc4\x83 c\xc3\xa2nd a fost f\xc4\x83cut cardinal-preot de Santa Cecilia in Trastevere \xc3\xaen consistoriul din 16 decembrie 1935 de c\xc4\x83tre Pius al XI-lea. Doi ani mai t\xc3\xa2rziu, al\xc4\x83turi de cardinalii Maglione, Pietro Boetto, Nicola Canali, Mario Nasalli Rocca di Corneliano, Alberto di Jorio, Giovanni Mercati, Raffaele Rossi, Carlo Salotti, Federico Tedeschini \xc8\x99i Eug\xc3\xa8ne-Gabriel-Gervais-Laurent Tisserant, a f\xc4\x83cut parte dintr-o comisie papal\xc4\x83 pentru analizarea situa\xc8\x9biei create de R\xc4\x83zboiul Civil Spaniol \xc8\x99i a implica\xc8\x9biilor acestui conflict asupra clerului romano-catolic din Spania. Potrivit istoricului Vicente C\xc3\xa1rcel Ort\xc3\xad, aceast\xc4\x83 comisie a fost \xc3\xaenfiin\xc8\x9bat\xc4\x83 ca urmare a \xc3\xaengrijor\xc4\x83rilor manifestate de papa Pius cu privire la hot\xc4\x83r\xc3\xa2rea liderului na\xc8\x9bionalist Francisco Franco de a anula reformele republicane (\xc3\xaentr-o perioad\xc4\x83 \xc3\xaen care teritoriul controlat de for\xc8\x9bele na\xc8\x9bionaliste era mult mai mic\xc4\x83 dec\xc3\xa2t teritoriul controlat de for\xc8\x9bele republicane)._NEWLINE_Cardinalul Marmaggi a participat, de asemenea, la conclavul din 1939 care l-a ales pe papa Pius al XII-lea. El a p\xc4\x83r\xc4\x83sit Polonia \xc3\xaen martie 1939, c\xc3\xa2nd a fost numit (pe 14 martie) \xc3\xaen func\xc8\x9bia de prefect al Congrega\xc8\x9biei pentru Cler, pe care a \xc3\xaendeplinit-o p\xc3\xa2n\xc4\x83 la moartea sa. Potrivit surselor, el l-a vrut ca succesor pe Angelo Giuseppe Roncalli, delegatul apostolic \xc3\xaen Turcia \xc8\x99i Grecia \xc8\x99i viitorul Pap\xc4\x83 Ioan al XXIII-lea, dar cererea sa a r\xc4\x83mas f\xc4\x83r\xc4\x83 r\xc4\x83spuns. El a activat, de asemenea, pe post de camerlengo \xc3\xaen perioada 10 martie 1947 - 21 iunie 1948._NEWLINE_A murit la Roma pe 3 noiembrie 1949, \xc3\xaen urma unui atac de cord, \xc8\x99i a fost \xc3\xaenmorm\xc3\xa2ntat \xc3\xaentr-o capel\xc4\x83 a surorilor poloneze din cimitirul Campo Verano dup\xc4\x83 o ceremonie funerar\xc4\x83 oficiat\xc4\x83 pe 7 noiembrie de J\xc3\xb3zef Gawlina, fost episcop al Ordinariatului Militar al Poloniei. R\xc4\x83m\xc4\x83\xc8\x99i\xc8\x9bele sale p\xc4\x83m\xc3\xa2nte\xc8\x99ti au fost transferate, la o dat\xc4\x83 ulterioar\xc4\x83, \xc3\xaen basilica Santa Cecilia in Trastevere. O strad\xc4\x83 din Roma a fost numit\xc4\x83 \xc3\xaen onoarea lui (Via Cardinale Marmaggi)."